《秋日偶成 其二》
明代·陈之遴

度辽车骑几纵横，虎帐龙旂上将营。草木千年含杀气，鼓笳终夜作边声。

猩红岭外要荒尽，鸭绿江边障戍平。闻道公孙曾据险，一时海外自威行。

作者简介：（1605—1666）明末清初浙江海宁人，字素庵。明崇祯十年进士，授编修，迁中允。因故革职。入清，授秘书院侍读学士，累官礼部尚书、弘文院大学士。坐贿结内监吴良辅，论斩。免死，流徙尚阳堡。康熙初死于徙所。有《浮云集》。